Il-president proviżorju tal-Ukrajna, Oleksandr Turchynov, qal li l-għaqda tal-Krimea mar-Russja f’Marzu li għadda swiet lill-pajjiż madwar €73 billion. Skont l-aġenzija tal-aħbarijiet Franċiża AFP , huwa qal lid-delegati fl-ewwel fażi ta’ taħdidiet għall-għaqda nazzjonali li dak li “l-aggressjoni Russa” mhux talli ma waqfitx talli nfirxet aktar fil-lvant tal-pajjiż fejn l-armata Ukrena qed tipprova twaqqf rivoluzzjoni. Sadanittant, il-Ministru għall-Affarijiet Barranin Russu, Sergei Lavrov, qal lil Bloomberg TV li l-Ukrajna hija f’xifer ġwerra ċivili u dan jagħmilha diffiċli li jkun hemm elezzjonijiet presidenzjali ħielsa fil-25 ta’ Mejju.